DIMET พุ่งชน “ซิลลิ่ง” หลัง ตลท.ปลด SP เหตุแจ้งงบฯไตรมาส 2/62
DIMET พุ่งชน “ซิลลิ่ง” หลัง ตลท.ปลด SP เหตุแจ้งงบฯไตรมาส 2/62
1 เม.ย. 2563

ผู้สื่อข่าวรายงานว่า ราคาหุ้น บริษัท ไดเมท (สยาม) จำกัด (มหาชน) หรือ DIMET ณ เวลา 10.13 น. อยู่ที่ระดับ 0.55 บาท บวก 0.07 บาท หรือ 14.58% สูงสุดที่ระดับ 0.55 บาท ต่ำสุดที่ระดับ 0.55 บาท ด้วยมูลค่าการซื้อขาย 1.32 ล้านบาท

โดยราคาหุ้น DIMET ปรับตัวขึ้นแรงหลังตลาดหลักทรัพย์แห่งประเทศไทย (ตลท.) ปลดเครื่องหมาย SP ตั้งแต่การซื้อขายรอบเช้าวันนี้ (1 เม.ย.) เนื่องจากบริษัทได้เผยแพร่งบการเงินไตรมาสที่ 2 สิ้นสุดวันที่ 31 ธันวาคม 2562 ผ่านระบบเผยแพร่ข้อมูลของตลาดหลักทรัพย์ฯแล้ว
ทั้งนี้ DIMET และบริษัทย่อย แจ้งผลดำเนินงานงวดไตรมาส 2 (สิ้นสุด ธ.ค.62) ขาดทุนสุทธิ 14.12 ล้านบาท ขาดทุนสุทธิต่อหุ้น 0.03 บาท เทียบกับช่วงเดียวกันของปีก่อนที่ขาดทุนสุทธิ 0.68 ล้านบาท กำไรสุทธิต่อหุ้น 0.00 บาท
นอกจากนี้ DIMET ยังแจ้งว่าที่ประชุมคณะกรรมการบริษัทครั้งที่ 5/2563 เมื่อวันที่ 30 มีนาคม 2563 มีมติอนุมัติให้ยกเลิกการจัดสรรหุ้นสามัญเพิ่มทุนให้กับบุคคลในวงจำกัด (PP) จำนวน 2 ราย ตามมติที่ประชุมคณะกรรมการบริษัท ครั้งที่ 3/2563 เมื่อวันที่ 11 ก.พ.63 ให้จัดสรรหุ้น PP จำนวน 261 ล้านหุ้น และให้บริษัทดำเนินการคืนเงินแก่ นายเฉลิมชัย มหากิจศิริ และนายยู้ หว่า แซ่ลี รวม 130.5 ล้านบาท ตามที่บุคคลดังกล่าวนี้ได้แจ้งยกเลิกการจองซื้อหุ้นเพิ่มทุนกับบริษัท เนื่องจาก บมจ.เอื้อวิทยา (UWC) ยื่นร้องเรียนและฟ้องร้องต่อศาลในกระบวนการจดทะเบียนจัดสรรหุ้นเพิ่มทุนดังกล่าว จนทำให้ระยะเวลาล่าช้าออกไปมาก และทำให้ผู้จองซื้อหุ้นได้รับความเสียหาย